Rhipsalis cereuscula | Florcom Gardens
Plant van die week
(Fotografie: Fotos is in Florcomgardens se tuin in Nylstroom geneem)
Rhipsalis cereuscula is van die plantfamilie Cactaceae.
Algemene naam: In hul land van oorsprong staan Rhipsalis cereuscula bekend as die “Rice cactus”.
Groeiwyse: Die Rhipsalis se mees uitstaande kenmerk is die kort vlesige stingels en die feit dat dit ‘n epifiet (lugplant) is.
Epifiete is plante wat op ander plante groei sonder om parasities te wees. Pleks van hul voedingstowwe uit die grond te haal, het hulle wortels wat afhang en lug en vog uit die atmosfeer of verrottende plantreste onttrek.
Baie epifiete het meganismes om water op te berg. Rhipsalis cereuscula berg water in hul vlesige stingels.
Voortplanting: Vermeerder die Rhipsalis cereuscula deur takkies van ‘n moederplant te breek en teen ‘n boom of ander voorwerp te hang. Maak die takkies aanvanklik met toutjies vas, wortels sal spoedig ontwikkel wat die plantjie teen die tak of boom sal heg. Op bygaande foto is vier of vyf takkies met toutjies aan ‘n stomp vasgemaak. Die plant sal die hele stomp binne ‘n jaar of twee toegroei.
Besproeiing en bemesting: Gooi die plantjie gedurende warm periodes gereëld nat. Wees versigtig om nie te veel water gedurende die winter te gee nie. Die plant in die heel boonste foto is reeds ‘n paar jaar oud en het nog nooit enige kunsmis gekry nie.
Land van oorsprong: Argentina, Bolivia, Brazil, Paraguay, Uruguay
Gehardheid: Die Rhipsalis cereuscula verkies skadu of gedeeltelike son. Matig kouebestand.
Prev:Plant van die week – Bosvlier (Nuxia floribunda)
Next:Kalsiumtekorte in jou groentetuin